钦定古今图书集成/理学汇编/经籍典/第065卷 > 程璹易学启蒙类编〈阙〉卷==按：虞集序朱子之论传《易》者曰：“卲传羲画，程衍《周经》。”==
## 钦定古今图书集成/理学汇编/经籍典/第065卷 > 程璹易学启蒙类编〈阙〉卷==按：虞集序朱子之论传《易》者曰：“卲传羲画，程衍《周经》。”==

盖欲求乎羲、文、周、孔之《易》，舍邵子、程子之学，则莫之
能进矣。朱子著《易本义》，多补塞程子之义，又作《易学
启蒙》，原图书卦画，而先天之说可得而窥焉。然独怪
夫邵子、程子，并生一时，居甚近也，道同出也，年又不
相远也。而叔子注《易传》，不闻与卲子有所讲明。而伯
子尝谓卲子之学为加倍法，后问之，则又以为忘之
矣。及闻其诵《风天》《小畜》“与天附地”、“地附天”之说，乃叹
曰：“向尝闻此于茂叔矣。噫！岂非三君子之学《易》，莫逆
于心，而无所问辨，故无以传闻于后世也欤？”是以朱
子有《易学启蒙》之书者，盖言蒙者之始求于《易》，不可
不自此而启其端也。某尝窃学是书而未之有得，及
与今国子祭酒鲁公同司业成均为学者互相发明
此书以为教。数年之后，朋友之间，亦独闻鲁公以此
为意，而叹其不倦不厌也。新安程璹以所著《类编》相
示，则盖取朱子与门人平日之语，有及于此者，则汇
而附焉。予深叹其知学于此也。夫立言以著书，则其
辞精而约；师友之问答，则其言辨而博。精而约者必
深思而后得；辨而博“者则快然而通畅，此善学者所
以读古人之书而便作今日耳目者也。”璹年齿方壮，
其进未可量也，又安得不叹美于此乎？新安，朱子之
阙里也，闻其山林之间，犹有缙绅先生、黄发之士相
与授受，使遗言绝学犹有存者。璹！固多见之已乎？某
老矣，得徜徉江湖之上，尚当从璹求见其人而求教
焉。